ครม.ไฟเขียว! กนอ.ร่วมทุน “ไทย คอนเน็คทิวิตี” ลุยท่าเรือมาบตาพุด 3 พันลบ.
มติ ครม.เห็นชอบให้ กนอ.ดำเนินโครงการท่าเทียบเรือสาธารณะมาบตาพุด ร่วมกับ “ไทย คอนเน็คทิวิตี เทอมินอล” เพื่อรองรับสินค้าตู้คอนเทนเนอร์ พร้อมเดินหน้าสัญญาใหม่ 30 ปี มูลค่ารวมกว่า 3 พันล้านบาท
ครม.เห็นชอบ กนอ.ดำเนินโครงการท่าเรือมาบตาพุด ร่วมกับ “ไทย คอนเน็คทิวิตีฯ” รองรับสินค้าตู้คอนเทนเนอร์ สัญญาใหม่ 30 ปี มูลค่า 3.21 พันล้านบาท
18 ก.ค. 2565

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบให้การนิคมอุตสาหกรรมแห่งประเทศไทย (กนอ.) ดำเนินโครงการบริหารจัดการท่าเทียบเรือสาธารณะเพื่อขนถ่ายสินค้าทั่วไป ตามพระราชบัญญัติการร่วมลงทุนระหว่างรัฐและเอกชน
โดยท่าเทียบเรือมาบตาพุด ประกอบด้วยผู้ได้รับสัมปทานหลายบริษัท แต่ที่หมดสัญญาสัมปทาน คือ บริษัท ไทย คอนเน็คทิวิตี เทอมินอล จำกัด ซึ่ง ครม. เห็นชอบให้ กนอ. เดินหน้าทำสัญญาใหม่ มีระยะเวลาอีก 30 ปี โดยจะเป็นการลงทุนร่วมกันระหว่าง กนอ. และบริษัท ไทย คอนเน็คทิวิตี เทอมินอล จำกัด โดยมีมูลค่ารวม 3,221 ล้านบาท ตั้งอยู่ที่ท่าเรืออุตสาหกรรมมาบตาพุด ตำบลมาบตาพุด อำเภอเมือง จังหวัดระยอง
“การลงทุนใหม่ที่จะเกิดขึ้นนั้น ได้มีการพิจารณาหลายทางเลือก ซึ่งแนวทางเลือกที่ กนอ. เสนอให้ ครม. เห็นชอบ เป็นทางเลือกที่ดีที่สุด เพราะว่าทาง กนอ. ไม่มีความเสี่ยง และไม่ต้องลงทุนเพิ่ม สำหรับสาระที่ได้ไปพิจารณามาคือ จะมีการเก็บค่าเช่าพื้นที่ ค่าตอบแทนคงที่ 15 ล้านบาทในปีแรก และปรับเพิ่มขึ้น 5% ทุก 5 ปี รายได้มาจากค่าภาระเรือเข้าท่าทั้งหมด ส่วนแบ่งรายได้จากการดำเนินกิจการ 5%” นางสาวรัชดา กล่าว
สำหรับการลงทุนในท่าเทียบเรือของบริษัท ไทย คอนเน็คทิวิตี เทอมินอล จำกัด เดิมเป็นท่าเทียบเรืออเนกประสงค์ที่เป็นการขนถ่ายสินค้าทั่วไป สินค้าเทกอง แต่ในการทำสัญญาใหม่นั้น จะให้บริการเกี่ยวกับสินค้าตู้คอนเทนเนอร์เพิ่มขึ้น ระยะเวลาตามสัญญาคือ 30 ปี
นางสาวรัชดา กล่าวเสริมว่า แม้จะบอกว่าเป็นการลงทุนของภาครัฐและเอกชนร่วมกัน แต่ในทางปฏิบัติ ภาครัฐไม่ต้องลงทุนเพิ่มในลักษณะตัวเงิน แต่ประเมินในลักษณะทรัพย์สินค่าที่ดิน ที่มีมูลค่า 963 ล้านบาท ส่วนภาคเอกชนต้องลงทุนอีก 2,257 ล้านบาท